Val Samtaka íþróttafréttamanna á íþróttamanni ársins verður kunngjört í kvöld í beinni útsendingu á RÚV. Sex karlar og fjórar konur eru í efstu tíu sætunum.
Sex af þeim tíu efstu í kjörinu í ár hafa aldrei áður komist inn á topp 10 listann. Þá eru tveir á listanum sem hafa hlotið nafnbótina Íþróttamaður ársins. Fernt handboltafólk er á listanum í ár. Tveir einstaklingar koma úr kraftlyftingum, tveir úr fótbolta, einn úr körfubolta og einn úr fimleikum. Sex karlar og fjórar konur eru þá meðal þeirra tíu efstu í ár. Þá verður sömuleiðis tilkynnt um val á liði ársins og þjálfara ársins. Allt þetta í beinni útsendingu á RÚV í kvöld klukkan 19:40.
Þá til Englands. Einn leikur fór fram í gærkvöld í ensku úrvalsdeildinni í knattspyrnu. Leicester tók á móti Liverpool á King Power vellinum, sigur var nauðsynlegur fyrir gestina sem voru fyrir leikinn sex stigum á eftir toppliði Manchester City. Leikurinn horfði vel við Liverpool mönnum framan af og allt stefndi í að Mohamed Salah myndi koma liði sínu yfir á 16. mínútu leiksins þegar Liverpool fékk víti. Kasper Schmeichel markvörður Leicester gerði sér hins vegar lítið fyrir og varði vítið. Staðan var 0-0 allt þar til á 59. mínútu þegar Ademola Lookman kom heimamönnum yfir með góðu marki. Liverpool menn reyndu allt hvað þeir gátu að jafna leikinn en allt kom fyrir ekki og góður sigur Leicester í höfn. Úrslitin þýða að Liverpool er enn sex stigum á eftir Manchester City eftir að bæði lið hafa spilað 19 leiki.
Knattspyrnusamband Íslands greindi frá því fyrr í dag að karlalandsliðið kæmi til með að mæta einu besta landsliði heims, Spáni, í vináttuleik í mars á næsta ári. Ekki er ljóst hvar leikið verður en löndin mættust síðast árið 2007 í undankeppni EM 2008.
Leikdagurinn hefur einnig verið ákveðinn en það er 29. mars. Í gær var tilkynnt að liðið myndi mæta Suður-Kóreu og Úganda í vináttuleikjum í janúar þannig nóg er fram undan hjá liðinu.
Val samtaka íþróttafréttamanna á íþróttamanni ársins verður opinberað í kvöld í beinni útsendingu á RÚV. Sex einstaklingar á topp tíu listanum eru tilnefndir í fyrsta sinn. 